РЕШЕНИЕ НА КОМИСИЯТА
от 30 април 2007 година
за определяне на специфични мерки, които да бъдат приложени от Кипър по отношение на болестта скрейпи
(нотифицирано под номер C(2007) 1877)
(само текстът на гръцки език е автентичен)
(2007/315/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като има предвид, че:
(1)
Регламент (ЕО) № 836/2004 на Комисията от 28 април 2004 г. за определяне на преходни мерки, които да бъдат прилагани от Кипър по отношение на болестта скрейпи (2) беше приет с оглед на изключително високото ниво на скрейпи сред популацията от овце и кози в Кипър. Той определя някои преходни мерки, включително забрана за изнасяне от Кипър към други държави-членки и трети страни на месо и месни продукти от овце и кози. Посоченият регламент се прилага до 30 април 2007 г.
(2)
Резултатите от програмите за ликвидиране и наблюдение на трансмисивни спонгиформни енцефалопатии (ТСЕ) в Общността през 2006 г. показват, че в Кипър са били диагностицирани 865 случая на ТСЕ при овце от общо 2 579 случая на ТСЕ в Общността и 461 случая на ТСЕ при кози от общо 531 случая в Общността.
(3)
В рамките на пътната карта за ТСЕ (COM(2005) 322 окончателен), приета на 15 юли 2005 г., и в съответствие с работната програма за ТСЕ на SANCO за периода 2006-2007 г. (SEC(2006) 1527), Комисията е в процес на обсъждане с държавите-членки на предложение за преразглеждане на текущите мерки за прилагане върху стада, засегнати от ТСЕ, където е изключена СЕГ.
(4)
Поради положението със здравето на животните в Кипър при популациите от овце и кози по отношение на скрейпи, вземайки предвид изискванията за контрол и в очакване на заключенията от обсъждането за преразглеждане на текущите мерки за ликвидиране на болестта, е необходимо да бъдат продължени някои защитни мерки по отношение на търговията в Общността и търговията с трети страни с месо и месни продукти от овце и кози за предотвратяване на риска от поява на болестта в други държави-членки.
(5)
Поради това следва да бъде продължена забраната за изнасяне на продукти, получени от овце и кози, от Кипър към други държави-членки и за износа им към трети страни.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Кипър следва да гарантира, че прясното месо, мляното месо, месните заготовки и месните продукти, посочени в приложение I към Регламент (ЕО) № 853/2004 на Европейския парламент и на Съвета (3), получени от овце и кози, не се изпращат от тази държава-членка към други държави-членки и не се изнасят към трети страни.
Член 2
Настоящото решение се прилага до 31 октомври 2007 година.
Член 3
Адресат на настоящото решение е Република Кипър.
Съставено в Брюксел на 30 април 2007 година.